James Blish

James Benjamin Blish (født 23. mai 1921 i East Orange i New Jersey, død 30. juli 1975 i Henley-on-Thames i England) var en amerikansk forfatter og kritiker.

Tidlig karriere 
James Blish debuterte som science fictionforfatter med novellen «Emergency Refueling» i Super Science Stories i 1940, men det er først fra 1950 at forfatterskapet hans regnes for å utmerke seg spesielt. Da ga Astounding Science-Fiction plass til «Bindlestiff» og «Okie», de første historiene hans fra Okie-universet, som etter hvert også skulle være åsted i fire av romanene hans.

Okie-universet 
Betegnelsen okie er opprinnelig et demonym for en person fra Oklahoma, men fikk sin moderne betydning gjennom migrasjon i USA under depresjonen, da en stor del av befolkningen i Oklahoma utvandret til California. Folkegruppen og -vandringen er beskrevet i John Steinbecks Vredens druer fra 1939.

I Blish' fiksjon blir betegnelsen brukt om byer som kan flytte fra jorda ved hjelp av teknologi som motvirker gravitasjonen. Som reisende arbeidere sprer de teknologi og kunnskap fra menneskeheten.

Priser 
James Blish mottok Hugo-prisen i 1959 for romanen A Case of Conscience og en retro-Hugo i 2004 for den opprinnelige langnovellen som het A Case of Conscience. Dette verket utforsker moralske spørsmål mellom en religionsfri, utenomjordisk rase og katolisismen.

Oversatte noveller 
 «Ingen spøk på mars» («No Jokes on Mars») i Richard Davis: Space 1 (Stabenfeldt Forlag, Stavanger 1978) ISBN 82-532-0318-7 H, oversatt av Tor Broadhurst
 «Et samvittighetsspørsmål» («A Case of Conscience»), oversatt av Arne Moen i Bing & Bringsværd (red.): Himmelstorm (Gyldendal Norsk Forlag 1974) ISBN 82-05-06275-7
 «En vrimmel av vribbel» («The Trouble with Tribbles»), oversatt av Arne Moen i Bing & Bringsværd (red.): Nazar 5: Stjerneskudd (Gyldendal Norsk Forlag 1980) ISBN 82-05-12001-3

Referanser

Eksterne lenker 
 
 
 
  Bibliografi på Internet Speculative Fiction Database

Romanforfattere fra USA
Science fiction-forfattere fra USA
Personer fra East Orange